9.11.2013

**Kielteiset asenteet vaikeuttavat**

**mielenterveyspotilaiden ja -kuntoutujien elämää**

Voimakas häpeäleima vaikeuttaa mielenterveyspotilaiden ja -kuntoutujien sekä heidän läheistensä elämää edelleenkin monin tavoin. Mielenterveyden keskusliitto on tehnyt viimeksi vuonna 2011 mielenterveysbarometrin, joka kertoo tästä karua kieltään.

Useampi kuin joka toinen omainen (53 %) arvioi oman läheisensä kuntoutujan joutuneen leimatuksi sairautensa vuoksi. 43 prosenttia uskoi muiden ihmisten välttelevän heidän läheisensä seuraa. Omaisten arvio tilanteesta on synkempi kuin mielenterveyspotilaiden ja -kuntoutujien oma arvio.

Kuntoutujista 46 prosenttia tunsi joutuneensa leimatuksi ja 30 % kokee, että seuraa vältellään. Leimautumisen kokemus oli selvästi kasvanut, vastaavat luvut olivat vuonna 2010 38 % ja 25 %.

Mielenterveysalan ammattilaisten eli tässä kyselyssä psykiatrien ja psykologien käsitys tilanteesta oli selkeästi negatiivisempi. Heistä peräti 67 prosenttia arveli mielenterveyskuntoutujien leimautuvan terveydellisistä syistä. 44 prosentin mielestä muut ihmiset karttavat mielenterveyspotilaiden ja -kuntoutujien seuraa.

**Salailun ilmapiiri haittaa työyhteisössä**

Mielenterveysbarometria tehtäessä kysyttiin tavallisilta suomalaisilta (otos väestörekisteristä), kertoisivatko he työpaikallaan mahdollisista psyykkisistä ongelmistaan. Väestöstä 45 prosenttia ei mielellään kertoisi mielenterveyteen liittyvistä ongelmista työtovereilleen. Vielä vuonna 2010 sitten peräti 58 prosenttia ajatteli vastaavalla tavalla, joten parempaan suuntaan ollaan menossa, vaikka prosenttiluku on edelleen suuri.

Vuonna 2011 löytyi aiempaa vähemmän niitäkin, jotka jättäisivät kertomatta esimiehelleen, mikäli kärsisivät mielenterveysongelmista. Kun vuotta aiemmin 44 prosenttia olisi ollut asiasta hiljaa, vuonna 2011 vastaavasti ajattelevia oli 38 prosenttia. Psykiatrit ja psykologit toimisivat kyselyn mukaan aivan vastaavalla tavalla, mikäli mielenterveyden ongelmat kohtaisivat heitä itseään

Mielenterveysongelmat koetaan hankalaksi työelämässä. Kaikkien ryhmien selkeät enemmistöt ovat vakuuttuneita siitä, että ”jos tiedetään, että työntekijällä tai esimiehellä on mielenterveyden ongelmia hän voi menettää työpaikkansa, asemansa tai arvostuksensa yrityksestä.”

**Lähde:** Mielenterveysbarometri 2011 (uusi julkaistaan 19.–20.11.2013 Mielenterveysmessuilla Helsingissä)[www.mtkl.fi](http://www.mtkl.fi)

**Lisätietoja:** Inkeri Aalto, viestinnän ja hallinnon asiantuntija, Mielenterveyden keskusliitto

 inkeri.aalto@mtkl.fi, puh. 0500 477 839